b'\n_START_ARTICLE_\nPanas (mitologija)\n_START_SECTION_\nPanas ir Apolonas\n_START_PARAGRAPH_\nPanas pateko \xc4\xaf Olimp\xc4\x85 visus dievus su\xc5\xbeav\xc4\x97damas ir d\xc5\xbeiugindamas savo muzika ir nat\xc5\xabralumu. Vien\xc4\x85 kart\xc4\x85 netgi buvo i\xc5\xa1kviet\xc4\x99s \xc4\xaf muzikos dvikov\xc4\x85 Apolon\xc4\x85, lyros diev\xc4\x85, nor\xc4\x97damas i\xc5\xa1m\xc4\x97ginti, kuris geresnis muzikantas. Kalno dievas Tmolas buvo pasirinktas teis\xc4\x97ju. P\xc5\xabt\xc4\x97 Panas fleit\xc4\x85, savo paprasta, nuo\xc5\xa1ird\xc5\xbeia melodija keldamas didel\xc4\xaf pasitenkinim\xc4\x85 sau ir savo gerb\xc4\x97jui Midui, kuris kaip tik tuo metu buvo \xc5\xa1alia. Apolonas u\xc5\xbegrojo savo lyra, ir Tmolas i\xc5\xa1karto nusprend\xc4\x97, kad Apolonas laim\xc4\x97jo. Visi su tuo sutiko, i\xc5\xa1skyrus Mid\xc4\x85, kuris \xc4\x97m\xc4\x97 garsiai abejoti sprendimo teisingumu. Nepakent\xc4\x99s tokio Mido \xc4\xaf\xc5\xbe\xc5\xablumo, Apolonas pavert\xc4\x97 jo ausis \xc4\xaf asilo.\n_START_SECTION_\nPanas ir Siring\xc4\x97\n_START_PARAGRAPH_\nVienas \xc5\xbeymiausi\xc5\xb3 mit\xc5\xb3 yra apie tai, kaip Panas suk\xc5\xabr\xc4\x97 savo \xc5\xa1vilpyn\xc4\x99. Siring\xc4\x97 (Syrinx) buvo gra\xc5\xbei nimfa, kuri\xc4\x85 myl\xc4\x97jo satyrai ir kiti mi\xc5\xa1ko gyventojai, nors ji juos visus atstumdavusi. Kart\xc4\x85 Panas j\xc4\x85 susitiko gr\xc4\xaf\xc5\xbetan\xc4\x8di\xc4\x85 i\xc5\xa1 med\xc5\xbeiokl\xc4\x97s. Ji \xc4\x97m\xc4\x97 b\xc4\x97gti, net nestabtel\xc4\x97jusi i\xc5\xa1klausyti jo kompliment\xc5\xb3. Panas vijosi j\xc4\x85 tol, kol pavijo prie up\xc4\x97s kranto, kai jai nebebuvo kur dingti. Jai likusi tik akimirka pasikviesti sau \xc4\xaf pagalb\xc4\x85 vandens nimfas.\n_START_SECTION_\nPanas ir Echo\n_START_PARAGRAPH_\nEcho buvo nimfa, nuostabi daininink\xc4\x97 ir \xc5\xa1ok\xc4\x97ja, kuri atstumdavo vis\xc5\xb3 vyr\xc5\xb3 meil\xc4\x99. Tai supykd\xc4\x97 Pan\xc4\x85, i\xc5\xa1tvirkimo diev\xc4\x85, ir jis paliep\xc4\x97 savo gerb\xc4\x97jams u\xc5\xbemu\xc5\xa1ti j\xc4\x85. Echo buvo supl\xc4\x97\xc5\xa1yta \xc4\xaf gabalus, o jos k\xc5\xabno dalys i\xc5\xa1ne\xc5\xa1iotos po vis\xc4\x85 \xc5\xbeem\xc4\x99. Gaja, \xc5\xbeem\xc4\x97s deiv\xc4\x97, gavo dalel\xc4\x99 Echo, kurios balsas vis atkartodavo paskutinius kit\xc5\xb3 \xc5\xbeod\xc5\xbeius. Kai kuriose versijose Echo ir Panas tur\xc4\x97jo vien\xc4\x85 vaik\xc4\x85 Jamb\xc4\x99.\n_START_SECTION_\nKitose kult\xc5\xabrose\n_START_PARAGRAPH_\nRom\xc4\x97n\xc5\xb3 mitologijoje jo atitikmuo yra Faunas._NEWLINE_Krik\xc5\xa1\xc4\x8dioni\xc5\xa1kojoje literat\xc5\xabroje Panas prilyginamas \xc5\xa0\xc4\x97tonui d\xc4\x97l savo i\xc5\xa1vaizdos (ragai, o\xc5\xbeio apa\xc4\x8dia ir pan.). Jis demonizuojamas, vaizduojamas perd\xc4\x97tai seksualus (kaip demonas). Taip pat yra nuomon\xc4\x97, jog \xc5\xa0\xc4\x97tono atvaizdas buvo pasirinktas pagal Pano, pagoni\xc5\xa1kosios graik\xc5\xb3 dievyb\xc4\x97s, atvaizd\xc4\x85.'